
AVIZ

asupra propunerii legislative privind Legea spitalelor
Cu adresa nr. 625 din 4 martie 2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind Legea spitalelor.

In urma examinării, în şedinţa din data de 16.04.2002, Comisia, cu unanimitate de voturi, a hotărât respingerea din următoarele considerente:

Dispoziţiile acestei propuneri legislative nu sunt corelate cu dispoziţiile actelor normative în vigoare, dintre care menţionăm: Legea nr. 213/1998 privind proprietatea publică şi regimul juridic al acesteia, Legea nr. 219/1998 privind regimul concesiunilor, Legea nr. 100/1998 privind asistenţa de sănătate publică şi Legea administraţiei publice locale nr. 215/2001.

Propunerea legislativă în art. 62 alin. (3) conţine unele dispoziţii neconstituţionale, potrivit cărora medicii sunt scutiţi de la plata impozitului pe venit, pentru veniturile realizate în afara orelor de program sau de la al doilea loc de muncă stabilind astfel un regim special, derogatoriu de la regimul general, reglementat prin Ordonanţa Guvernului nr. 7/2001 privind impozitul pe venit. Soluţia legislativă preconizată creează o situaţie privilegiată pentru medicii din spitale, din punct de vedere al impozitării veniturilor realizată faţă de situaţia celorlalte categorii profesionale, contravenind dispoziţiilor art. 16 alin. (1) din Constituţie, potrivit cărora “Cetăţenii sunt egali în faţa legii şi a autorităţilor publice fără privilegii şi fără discriminări.”

Potrivit pct. 2.3 din Capitolul XXII din Anexa HG nr. 455/2001 privind aprobarea Planului de acţiune al Programului de guvernare în perioada 2001 – 2004, unul dintre obiectivele stabilite de Ministerul Sănătăţii şi Familiei în domeniul îmbunătăţirii stării de sănătate a populaţiei este completarea şi revizuirea cadrului legislativ al sectorului de sănătate, pentru a asigura corelaţia şi adecvarea acestuia la obiectivele strategiei de reformă. Astfel, în concordanţă cu cerinţele actuale privind adoptarea structurii şi orientarea serviciilor de sănătate la nevoile de îngrijire a populaţiei, Ministerul Sănătăţii şi Familiei a iniţiat un proiect de lege privind organizarea, funcţionarea şi finanţarea spitalelor.

Acest proiect de lege a fost aprobat de Guvern şi se discută, în prezent, la Camera Deputaţilor iniţiatorii având posibilitatea de a formula amendamente la proiectul sus menţionat, cu ocazia dezbaterilor în comisiile permanente de specialitate.

PREŞEDINTE,

SECRETAR,

